作者:陳陶
標題:水調詞十首
內容:黠虜迢迢未肯和，五陵年少重橫戈。誰家不結空閨恨，玉箸闌幹妾最多。羽管慵調怨別離，西園新月伴愁眉。容華不分隨年去，獨有妝樓明鏡知。憶餞良人玉塞行，梨花三見換啼鶯。邊場豈得勝閨閣，莫逞雕弓過一生。惆悵江南早雁飛，年年辛苦寄寒衣。徵人豈不思鄉國，只是皇恩未放歸。水閣蓮開燕引雛，朝朝攀折望金吾。聞道磧西春不到，花時還憶故園無。自從清野戍遼東，舞袖香銷羅幌空。幾度長安發梅柳，節旄零落不成功。長夜孤眠倦錦衾，秦樓霜月苦邊心。征衣一倍裝綿厚，猶慮交河雪凍深。瀚海長徵古別離，華山歸馬是何時。仍聞萬乘尊猶屈，裝束千嬌嫁郅支。沙塞依稀落日邊，寒宵魂夢怯山川。離居漸覺笙歌懶，君逐嫖姚已十年。萬裡輪臺音信稀，傳聞移帳護金微。會須麟閣留蹤跡，不斬天驕莫議歸。